અહીં સાધ્વીઓને કે યુવતીઓને એકબીજા સાથે વાત કરવાની છૂટ નથી. યુવતીઓને પોતાના પરિવાર સાથે ફોન પર વાત કરવાની પણ છૂટ નથી. જો ડેરા અંગેની સાચી જાણકારી કોઇ યુવતી બાહર પાડે, તો તેને મહારાજના આદેશ અનુસાર સજા આપવામાં આવે છે. થોડા સમય પહેલાં, એક ભટિંડાની યુવતીએ મહારાજની કરતૂતો અંગે જાણકારી બહાર પાડી હતી, જેની સજારૂપે તમામ મહિલા શિષ્યાઓએ મળીને તેને ખૂબ માર માર્યો હતો. આ કારણે તેને બેકબોનમાં ફ્રેક્ચર થઇ જતાં હાલ તે પથારીવશ છે. તેના પિતાએ ડેરાની નોકરી છોડી દીધી છે અને ઘરે જતા રહ્યાં છે. મહારાજ અને બદનામીના ડરથી એ લોકો બહાર કશું પણ બોલતા ડરે છે. જ્યારે સંગરૂરની એક યુવતી ડેરા છોડી પોતાના ઘરે ગઇ અને તેણે લોકોને સાચી વાત જણાવી તો ડેરાના સેવાદારો હથિયાર સાથે તેના ઘરે પહોંચ્યા હતા. તેમણે યુવતીને ધમકી આપી હતી કે, જો તે ડેરા અંગેની કોઇપણ જાણકારી બહાર પાડશે તો તેને મારી નાંખવામાં આવશે.